b'\n_START_ARTICLE_\nCanc\xc3\xban\n_START_PARAGRAPH_\nCanc\xc3\xban er en kystby i den meksikanske delstaten Quintana Roo. Byen er hovedsete for kommunen Benito Ju\xc3\xa1rez. Den er et verdenskjent turistm\xc3\xa5l. Canc\xc3\xban hadde 628\xc2\xa0306 innbyggere i 2010._NEWLINE_Selve byen ligger p\xc3\xa5 fastlandet, mens hotellomr\xc3\xa5det befinner seg p\xc3\xa5 en lang og smal \xc3\xb8y som er forbundet med broer til fastlandet. Mellom fastlandet og denne \xc3\xb8ya er lagunene Nichupt\xc3\xa9 og Boj\xc3\xb3rquez. \xc3\x98ya Isla Mujeres ligger rundt 13\xc2\xa0km nord for Canc\xc3\xban, og kan n\xc3\xa5s med b\xc3\xa5t fra Puerto Ju\xc3\xa1rez og Punta Sam._NEWLINE_Canc\xc3\xbans hotellomr\xc3\xa5de er formet som et 27 kilometer langt 7-tall. De fleste hotellene ligger langs denne lange sandstripen, kalt Zona Hotelera. Kj\xc3\xb8rer man videre fra km 1, g\xc3\xa5r turen mot sentrum av Canc\xc3\xban, mens i enden, ved km 27, ligger Canc\xc3\xban internasjonale lufthavn. P\xc3\xa5 km 18 ligger Playa Delfines-stranden med det nye, fargerike Canc\xc3\xban-skiltet._NEWLINE_Tidlig i 1970-\xc3\xa5rene var Canc\xc3\xban fremdeles en underutviklet samling av sm\xc3\xa5 fiskerlandsbyer og noen mayaruiner. Sammen med en gruppe internasjonale investorer besluttet den meksikanske regjeringen \xc3\xa5 gj\xc3\xb8re stedet til et internasjonalt turistm\xc3\xa5l. Det ble bygget vei fra strandomr\xc3\xa5det til fastlandet og anlagt en internasjonal lufthavn. Byen har vokst fort og har n\xc3\xa5 omtrent en halv million innbyggere.'